Na temelju članka 36. Statuta Grada Zadra („Glasnik Grada Zadra“ broj 9/09, 28/10, 3/13, 9/14, 2/15 – pročišćeni tekst, 3/18, 7/18 – pročišćeni tekst, 15/19 i 2/20) , članka 124., 126. i 132. Zakona o zaštiti potrošača („Narodne novine“ broj 41/14, 110/15 i 14/19) i Pravilnika o financiranju javnih potreba sredstvima proračuna Grada Zadra („Glasnik Grada Zadra“ broj 11/19), **Gradonačelnik Grada Zadra** dana 14. listopada 2020. godine, **o b j a v l j u j e**

**NATJEČAJ**

**za financiranje programa i projekata udruga**

**iz područja zaštite potrošača u 2020. godini**

PREDMET NATJEČAJA

Predmet ovog Natječaja je prikupljanje programa i projekata iz područja zaštite potrošača kojima se provode aktivnosti edukacije i informiranja potrošača te unapređenja i promicanja prava potrošača koje su namijenjene stanovnicima na području Grada Zadra, a koji će se financirati iz Proračuna Grada Zadra.

PRIHVATLJIVI PRIJAVITELJI

Za financiranje programa i projekata iz područja zaštite potrošača u 2020. godini prihvatljivi prijavitelji su organizacije civilnog društva, tj. udruge, koje su prepoznate u javnosti i aktivne u rješavanju problema u području zaštite potrošača, a koje su registrirane za djelatnost zaštite potrošača i imaju sjedište u Zadru.

FINANCIJSKA SREDSTVA ZA DODJELU PUTEM NATJEČAJA

Ukupan iznos financijskih sredstava koja mogu biti dodijeljena na temelju ovog Natječaja iznosi 40.000.00 kuna. Najniži iznos financijskih sredstava koja se mogu dodijeliti temeljem ovog Natječaja je 10.000,00 kuna a najviši iznos je 40.000,00 kuna. Očekuje se najmanje 1 (jedna) udruga s kojom će se ugovoriti provedba programa ili projekata u sklopu ovog Natječaja.

NAČIN PRIJAVE I ROK ZA PODNOŠENJE PRIJEDLOGA

Prijedlog programa ili projekta daje se na propisanim obrascima za prijavu. Uz prijedlog se prilaže tražena popratna natječajna dokumentacija. Prijedlog s popratnom dokumentacijom se predaje Gradu Zadru, Upravnom odjelu za gospodarstvo, obrtništvo i razvitak otoka, Narodni trg 1, Zadar, u jednom primjerku.

Obrasci koji su sastavni dio natječajne dokumentacije popunjavaju se računalom te šalju u papirnatom i elektroničkom obliku.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja projekta, te ovjerene službenim pečatom organizacije.

Dokumentacija za prijavu u papirnatom obliku šalje se preporučenom poštom, kurirom ili osobno (predaja u pisarnici Grada), uz napomenu (npr. naziv natječaja), a dokumentacija u elektroničkom obliku dostavlja se na CD-u, DVD-u ili USB sticku, u prilog dokumentacije u papirnatom obliku.

Rok za prijavu prijedloga programa i projekata je 30 dana od dana objave na mrežnoj stranici Grada Zadra i mrežnim stranicama Ureda za udruge Vlade Republike Hrvatske.

PRIGOVOR NA ODLUKU O DODJELI FINANCIJSKIH SREDSTAVA

 Grad će udrugama koje su nezadovoljne odlukom o dodjeli financijskih sredstava omogućiti pravo na prigovor.

Prigovor se može podnijeti isključivo na natječajni postupak te eventualno bodovanje nekog od kriterija sa 0 bodova, ako udruga smatra da je u prijavi dostavila dovoljno argumenata za drugačije bodovanje.

 Prigovor se ne može podnijeti na Odluku o neodobravanju sredstava ili visini dodijeljenih sredstava.

 Prigovori se podnose nadležnom upravnom odjelu u pisanom obliku, u roku od 8 radnih dana od dana dostave pisane obavijesti o rezultatima natječaja, a odluku po prigovoru, uzimajući u obzir sve činjenice, donosi Gradonačelnik Grada Zadra.

 Rok za donošenje odluke po prigovoru je osam dana od dana primitka prigovora.

UPUTE ZA PRIJAVITELJE

U Uputama za prijavitelje sadržane su sve informacije potrebne za prijavu na Natječaj, a dostupne su, zajedno sa obrascima za prijavu i ostalom natječajnom dokumentacijom na mrežnoj stranici Grada Zadra: [www.grad-zadar.hr](http://www.grad-zadar.hr) i u UO za gospodarstvo, obrtništvo i razvitak otoka, soba broj 14., na adresi: Brne Krnarutića 13, Zadar.

MODELI PLAĆANJA

 Odobrena sredstva će se isplatiti na IBAN Udruge nakon potpisa Ugovora o dodjeli financijskih sredstava.

UDIO SUFINANCIRANJA PROGRAMA ILI PROJEKTA

Projekti se mogu financirati u 100% iznosu ukupnih prihvatljivih troškova projekta, pri čemu potencijalni prijavitelji nisu dužni osigurati sufinanciranje iz vlastitih sredstava.

KLASA: 330-01/20-01/01

URBROJ: 2198/01-2-20-3

Zadar, 14. listopada 2020.

 **GRADONAČELNIK**

 **Branko Dukić**